Tigray sõda

Tigray sõda on 3. novembril 2020 Etioopia Tigray osariigis alanud kodusõda. Sõja osapooled on ühel poolel Etioopia valitsus ja Eritrea ning teisel poolel Tigray Rahva Vabastusrinne (TRV).

Pinged TRV ning Etioopia ja Eritrea valitsuste vahel olid kasvanud aastaid, sõda algas, kui Tigray mässulised ründasid Etioopia kaitseväe põhjaväejuhatuse baase ja Tigray peakontorit. Etioopia ründas TRV-d vastukaaluks lõunast ning Eritrea põhjast, Etioopia peaminister Abiy Ahmed nimetas vasturünnakuid "korrakaitseoperatsioonideks". Keskvõim võttis Tigray pealinna Mek’ele oma kontrolli alla 28. novembril ning Abiy kuulutas operatsiooni lõppenuks. Tigray omavalitsus teatas selle peale, et jätkab vastupanu, kuni "sissetungijad" on välja aetud. Tigray kaitseväed võtsid pealinna tagasi 28. juunil 2021. Sama aasta juuliks olid nad jõudnud ka piirnevatesse Amhara ja Afari osariikidesse.

2021. aasta novembri alguses vallutasid Tigray kaitsejõud ja Oromo Vabastusarmee (OVA) Tigrayst lõunasse Addis Abebasse suunduval maanteel mitmeid linnu ning TRV teatas, et kaalutakse Addis Abeba peale liikumist. TRV, OVA ja seitse väiksemat rühmitust panid kokku koalitsiooni, et "jõuga või läbirääkimistega kukutada Abiy valitsus ning moodustada üleminekuvalitsus". Pärast keskvalitsuse vasturünnakut ja mitut läbirääkimistevooru kuulutati 24. märtsil 2022 välja humanitaarvaherahu, et võimaldada humanitaarabi laekumine Tigraysse. Vaenutegevus taaseskaleerus ning sõda jätkus augustis 2022. Rahuläbirääkimiste läbikukkumisele järgnes mitu mobilisatsiooni, oktoobriks 2022 olid nii Etioopia, Eritrea kui Tigray mobiliseerinud sadu tuhandeid sõdureid.

Kõik osapooled on sõja jooksul saatnud korda sõjakuritegusid. Kogu konflikti jooksul on toimunud tsiviilisikute massilisi hukkaimisi (nt Hagere Selami veresaun, Mai Kadra veresaun ja Aksumi veresaun). Oktoobriks 2022 oli sõjas hukkunud vähemalt 385 000 – 600 000 inimest ning vägistamised olid muutunud igapäevaseks nähtuseks, ohvriks langes nii 8-aastaseid tüdrukuid kui 72-aastaseid naisi. Vägistamised toimusid tihti ohvrite perekondade ees. Sõja tõttu on tekkinud akuutne humanitaarkriis ning näljahäda. Sõja käigus on tehtud arvukaid katseid poolte vahel rahu sõlmida ning 20. detsembril 2020 toimus poolte lepitamiseks erakorraline Ida-Aafrika Arenguühenduse tippkohtumine.

Vaata ka
 2020. aasta Etioopias
 Eritrea-Etioopia sõda
 Eritrea-Etioopia piirikonflikt
 Etioopia tsiviilkonflikt (2018–)
 Etioopia kodusõda
 Kodusõdade loend
 Kestvate sõjaliste konfliktide loend

Viited

Etioopia ajalugu
Eritrea ajalugu
Kodusõjad